CELEX: 32017D2277
Language: hu
Date: 2017-12-08 00:00:00
Title: A Bizottság (EU) 2017/2277 végrehajtási határozata (2017. december 8.) a Peruból származó banán behozatalára a 19/2013/EU európai parlamenti és tanácsi rendelet 15. cikke értelmében alkalmazott kedvezményes vámtételek ideiglenes felfüggesztése nem helyénvaló voltának megállapításáról

9.12.2017   
            
            
               HU
            
            
               Az Európai Unió Hivatalos Lapja
            
            
               L 326/53
            
         A BIZOTTSÁG (EU) 2017/2277 VÉGREHAJTÁSI HATÁROZATA
   (2017. december 8.)
   a Peruból származó banán behozatalára a 19/2013/EU európai parlamenti és tanácsi rendelet 15. cikke értelmében alkalmazott kedvezményes vámtételek ideiglenes felfüggesztése nem helyénvaló voltának megállapításáról
   AZ EURÓPAI BIZOTTSÁG,
   tekintettel az Európai Unióról szóló szerződésre és az Európai Unió működéséről szóló szerződésre,
   tekintettel az egyrészről az Európai Unió és tagállamai, másrészről Kolumbia, Peru és Ecuador közötti kereskedelmi megállapodásban foglalt kétoldalú védzáradék és banánkereskedelmi stabilizációs mechanizmus végrehajtásáról szóló, 2013. január 15-i 19/2013/EU európai parlamenti és tanácsi rendeletre (1) és különösen annak 15. cikke (2) bekezdésére,
   mivel:
   
               (1)
            
            
               Az egyrészről az Európai Unió és tagállamai, másrészről Kolumbia, Peru és Ecuador közötti – Peru tekintetében ideiglenesen 2013. március 1-jétől alkalmazandó – kereskedelmi megállapodás banánkereskedelmi stabilizációs mechanizmust vezetett be.
            
         
               (2)
            
            
               Ezen, a 19/2013/EU rendelettel végrehajtott stabilizációs mechanizmus szerint, amint az érintett országok valamelyikéből származó (az Európai Unió 2012. január 1-jei Kombinált Nómenklatúrája szerinti 0803 00 19 vámtarifaszámú) friss banán behozatala meghaladja a meghatározott küszöbmennyiséget, a Bizottság a 19/2013/EU rendelet 14. cikkének (4) bekezdésében említett sürgősségi eljárás keretében végrehajtási jogi aktust fogadhat el, amelyben ideiglenesen felfüggesztheti az adott országból származó friss banán behozatalára alkalmazott kedvezményes vámtételeket, vagy úgy határozhat, hogy e felfüggesztés nem helyénvaló.
            
         
               (3)
            
            
               A Peruból származó friss banán Unióba irányuló behozatala 2017. október 16-án meghaladta a fent említett kereskedelmi megállapodásban meghatározott 93 750 tonnás küszöbmennyiséget.
            
         
               (4)
            
            
               Ezzel összefüggésben a Bizottság a 19/2013/EU rendelet 15. cikkének (3) bekezdése értelmében figyelembe vette az adott behozatalnak az uniós banánpiac helyzetére gyakorolt hatását annak eldöntése során, hogy fel kell-e függeszteni a kedvezményes vámtételeket. A Bizottság megvizsgálta az érintett behozatal uniós árszintre gyakorolt hatását, a más forrásból származó termékek behozatalának alakulását, valamint a friss banán uniós piacának általános stabilitását.
            
         
               (5)
            
            
               A Peruból származó friss banán behozatala a 2017-re meghatározott küszöbérték meghaladásakor a friss banán Európai Unióba irányuló összes behozatalának mindössze 2,7 %-át tette ki. A Peruból származó behozatal a friss banán Unióba irányuló összes behozatalának mindössze 2,25 %-át képviseli.
            
         
               (6)
            
            
               Az Unióval szintén szabadkereskedelmi megállapodást aláírt, jelentős exportáló országokból – nevezetesen Kolumbiából, Ecuadorból és Costa Ricából – származó frissbanán-behozatal az említett országokra vonatkozó küszöbérték 58,7 %, 61,4 %, illetve 60,4 %-át érte el. A stabilizációs mechanizmus keretében „kihasználatlan” mennyiségek (körülbelül 2,3 millió tonna) számottevően meghaladják a Peruból eddig érkezett összes behozatalt (93,8 ezer tonna).
            
         
               (7)
            
            
               Az árak tekintetében a Peruból származó banán behozatala nem szorította le a mindenféle származású banán importárát. 2017 első nyolc hónapjában a Peruból származó banán átlagos importára 732 EUR/tonna volt, ami meghaladja a mindenféle származású banán átlagos (súlyozott) uniós importárát (kb. 720 EUR/tonna). Sőt, utóbbi ár az éves tendenciát követi, és viszonylag stabil volt.
            
         
               (8)
            
            
               Annak utólagos értékeléséből, hogy ezek a behozatalok milyen hatást gyakoroltak a nagykereskedelmi árakra akkor, amikor Peru meghaladta a küszöbértéket, egyértelmű, hogy jóllehet 2017 szeptemberében a (mindenféle származású) banán súlyozott átlagos uniós nagykereskedelmi ára (861 EUR/tonna) 9,5 %-kal alacsonyabb volt a 2016. szeptemberi árnál (952 EUR/tonna), az EU-ból származó banán nagykereskedelmi ára viszonylag stabil maradt: 2017 szeptemberében 910 EUR/tonna a 2016 szeptemberében mért 915 EUR/tonnával összevetve.
            
         
               (9)
            
            
               Ezért ebben a szakaszban nincsen sem arra utaló jel, hogy a Peruból származó friss banán éves küszöbmennyiségen felüli behozatala zavarta volna az uniós banánpiac stabilitását, sem arra, hogy e behozatal jelentős hatást gyakorolt volna az uniós termelők helyzetére.
            
         
               (10)
            
            
               Arra sem utal semmi, hogy 2017 októberében az Unió legkülső régióiban a gazdasági helyzet súlyosan rosszabbodott volna vagy ennek veszélye fennállt volna.
            
         
               (11)
            
            
               Ezért a Peruból származó banán behozatalára alkalmazott kedvezményes vámtételek ideiglenes felfüggesztése nem tűnik helyénvalónak,
            
         ELFOGADTA EZT A HATÁROZATOT:
   1. cikk
   A Peruból származó és az Európai Unió Kombinált Nómenklatúrájában a 0803 00 19 vámtarifaszám alá besorolt friss banán behozatalára alkalmazott kedvezményes vámtétel ideiglenes felfüggesztése nem helyénvaló.
   2. cikk
   Ez a határozat az Európai Unió Hivatalos Lapjában való kihirdetésének napján lép hatályba.
   
      Kelt Brüsszelben, 2017. december 8-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 17., 2013.1.19., 1. o.